估客樂
作者：方回
朝代：宋

paragraphs: 爲吏受賕嬰木索，漢相忽遭東市斮。
不如估客取邪贏，居貨罔人人不覺。
布素寒儒守鄉學，夜夜孤燈同寂寞。
不如估客醉名倡，百萬呼盧投六博。
估客樂哉真復樂，大舶飛山走城郭。
珊瑚未數綠珠樓，家僮多似臨邛卓。
十牛之車三百車，雪象紅牙水犀角。
養犬喂肉睡氈毯，馬廄馿槽亦丹臒。
生不羨鳳凰池，死不愛麒麟閣，估客樂哉真復樂。
邇來六月錢塘潮，一估傳呼千估愕。
大風來自度朔山，吹倒岷峨舞衡嶽。
一江一日殞千艘，四海五湖可隃度。
諸寶下輸龍王宮，鰕蟹龜黿恣吞嚼。
人言估客樂，估客有時也不樂。
百年計較千年心，不禁一日風濤惡。